VSK sklep Cp 136/2008
Sodna praksa višjih sodišč, 2008-04-22

zaznamba sklepa o izvršbi - pretvorba tolarjev v eure

Dovoljena je izvršba zaradi izterjave terjatve upnika M.P. v višini 2.200.000,00 SIT z zakonskimi zamudnimi obrestmi od 28.10.1999 dalje, za pravdne stroške v znesku 189.970,00 SIT ter za izvršilne stroške v znesku 269 EUR. Pritožba utemeljeno opozarja, da bi sodišče oba tolarska zneska moralo pretvoriti v eure, saj 4. odst. 13. člena Zakona o uvedbi eura sodiščem nalaga, da po uradni dolžnosti preračunajo zneske, ki se glasijo na tolar, v zneske, ki se glasijo na euro, v vseh postopkih, ki jih vodijo.

Pritožbi se ugodi in se zato sklep sodišča prve stopnje v delu, ki se nanaša na vknjižbo hipoteke, glede zneskov v tolarski valuti s p r e m e n i tako, da se hipoteka glasi na glavnico 9.180,44 EUR (2.200.000,00 SIT) in pravdne stroške v znesku 792,73 EUR (189.970,00 SIT), oboje z zakonskimi zamudnimi obrestmi kot izhajajo iz sklepa sodišča prve stopnje.

Zaznamba nepravnomočnosti sklepa o dovolitvi vpisa se izbriše.

Prvostopenjsko sodišče je na podlagi sklepa o izvršbi Okrajnega sodišča v K. z dne 24.10.2007 opr. št. In 2007/109 pri parcelah številka 159/1, 1658/3, 1525/2, vpisanih v vl. št. 1214 k.o. M., ki so do celote last J.K., opravilo zaznambo sklepa o izvršbi ter vknjižilo hipoteko v korist upnika M.P. za denarno terjatev, ki obsega glavnico v znesku 2.200.000,00 SIT z zakonskimi zamudnimi obrestmi od 28.10.1999 do dneva, ko dosežejo glavnico, za pravdne stroške v znesku 189.970,00 SIT z zakonskimi zamudnimi obrestmi od 15.9.2005 dalje do plačila in za izvršilne stroške v višini 269,86 EUR.

Proti sklepu se pritožuje zemljiškoknjižna lastnica – dolžnica iz izvršilnega postopka J.K.. Navaja, da je sklep nepravilen, saj bi moralo sodišče samo pretvoriti tolarske zneske v EUR-e, ki so edina veljavna valuta. Ker izpodbijani sklep take pretvorbe ne vsebuje, je potrebno sklep razveljaviti.

V obravnavani zadevi gre za zaznambo izvršbe po 86. členu Zakona o zemljiški knjigi (ZZK-1 Ur. l. RS, št. 58/2003), ki določa, da zemljiškoknjižno sodišče odloči po uradni dolžnosti o zaznambi sklepa o izvršbi, s katerim je izvršilno sodišče dovolilo izvršbo na nepremičnino in sicer že na podlagi obvestila izvršilnega sodišča, kateremu mora biti priložen sklep o izvršbi. Po 88. členu ZZK-1 pa zemljiškoknjižno sodišče v takem primeru hkrati po uradni dolžnosti dovoli tudi vknjižbo hipoteke. Iz podatkov spisa izhaja, da je bila v obravnavanem primeru dovoljena izvršba proti dolžnici J.K., zaradi izterjave terjatve upnika M.P. v višini 2.200.000,00 SIT z zakonskimi zamudnimi obrestmi od 28.10.1999 dalje, za pravdne stroške v znesku 189.970,00 SIT ter za izvršilne stroške v znesku 269 EUR. Pritožba utemeljeno opozarja, da bi sodišče oba tolarska zneska moralo pretvoriti v eure, saj 4. odst. 13. člena Zakona o uvedbi eura (Ur. l. RS, št. 114/2006) sodiščem nalaga, da po uradni dolžnosti preračunajo zneske, ki se glasijo na tolar, v zneske, ki se glasijo na euro, v vseh postopkih, ki jih vodijo. Pritožbeno sodišče je zato pritožbi ugodilo in opravilo ustrezen preračun po tečaju zamenjave, določenem v Uredbi sveta ES št. 1086/2006 z dne 11.7.2006 in znaša 239,640 slovenskih tolarjev za en euro.

ZZK-1 člen 86,  88,  86,  88.  ZUE člen 13,  13/4,  13,  13/4.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.